Biblické štúdium k ovociu Ducha: Trpezlivosť (zhovievavosť) - kniha JONÁŠ
Budeš potrebovať Bibliu (knihu Jonáš), pero a zápisník. Môžeš ho použiť ako zamyslenie pri stíšení, alebo si ho spraviť na skupinke či inom stretnutí, kde je dosť priestoru na prečítanie 4 kratších kapitol.

1. Prečítaj si knihu Jonáš. (Skús pri tom byť trpezlivý a vytrvať bez prerušenia od začiatku až do konca :) )
2. Ako by si po prečítaní odpovedal na tieto otázky?:
Akým služobníkom je Jonáš?/ Akým Bohom je Hospodin?
· Ako sa Jonáš správa, keď ho Hospodin veľmi priamo povoláva?  /  Ako na to Hospodin reaguje? (1. kapitola)
· Ako veľmi záleží Jonášovi na spolucestujúcich na lodi? / Ako sa im Hospodin napriek tomu zjavuje? (1. kapitola)
· Na aké miesto v živote sa musel Jonáš dostať, aby sa namiesto OD Hospodina obrátil K Nemu? (2:5-8) / Ako na to reagoval Hospodin, po tom všetkom čo Jonáš “navystrájal?” (2:11, 3:1-2)
· Čo chcel v Ninive ako výsledok Jonášovho prorokovania vidieť Hospodin (3. kapitola) a čo Jonáš (4. kapitola)?
· Ako reaguje Hospodin na to, že Jonáš to celé trochu nepochopil? (4. kapitola)

3. Ako by si ty reagoval na služobníka ako Jonáš, keby sa k tebe správal ako Jonáš k Hospodinovi? Ako vidíš, že sa v tomto príbehu prejavuje Božia trpezlivosť?
4. Máš v živote človeka, pri ktorom by väčšia miera tvojej trpezlivosti mohla znamenať viac jeho rastu? Stretol si ho na tábore? Stretávaš ho každú mládež, dorast, skupinku, alebo vždy, keď sa vrátiš domov?
5. To, že Hospodin bol dosť zhovievavý pri Jonášovi, prinieslo ovocie pokánia a záchrany stodvadsať tisícového mesta. Keby si bol ty pri tom človeku trpezlivejší, ako by to mohlo zmeniť a) váš vzťah b) jeho  vzťah s Kristom c) iných okolo vás?
6. Modli sa za veci, ktoré ťa pri tomto štúdiu oslovili a za to, aby tvoja trpezlivosť rástla ako dobré ovocie.
